A partir del gener els que circulin per les autopistes AP-7, AP-2 i C-33 hauran de gratar-se la butxaca una mica més. I és que les tres vies que depenen del govern espanyol tindran una pujada dels preus dels peatges de gairebé l’1%.

En el cas de l’AP-7, la pujada s’aplicarà al tram de la Jonquera a Salou perquè de Salou cap al sud la via quedarà lliure de pagament. Quan falten tres setmanes perquè acabi l’any, encara no se sap com es pagarà el manteniment d’aquest tram. De moment és l’estat qui n’assumirà el cost, però caldrà buscar solucions a llarg termini.

Les tres opcions per al tram “gratuït” de l’AP-7

Bàsicament, es debaten tres opcions: que sigui una partida dels pressupostos espanyols, aplicar-hi una vinyeta o algun tipus de peatge. En declaracions al Via lliure de RAC1, l’enginyera experta en mobilitat Nel·la Saborit creu que la millor opció seria aplicar un peatge als cotxes més contaminants.

Com es fa a la resta d’Europa: qui contamina, paga. Amb l’alliberament de l’AP-7, el que estem fent és passar tota la despesa als pressupostos generals de l’Estat. Sí que és veritat que el tema de les carreteres no és tan equitatiu com amb altres serveis Nel·la Saborit enginyera experta en mobilitat

De fet, Saborit apunta que l’aposta de la Generalitat per aplicar una tarifa plana pels peatges saturaria les autopistes. Afegeix que, en cas d’esborrar tots els peatges, es multiplicaria la circulació de vehicles de gran tonatge i que això podria disparar els accidents.